Απόφαση της Επιτροπής

της 5ης Ιουλίου 2000

για την τροποποίηση της απόφασης 1999/187/ΕΚ σχετικά με την εκκαθάριση των λογαριασμών που υποβλήθηκαν από τα κράτη μέλη όσον αφορά τις δαπάνες του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Εγγυήσεων, για το οικονομικό έτος 1995

[κοινοποιηθείσα υπό τον αριθμό Ε(2000) 1813]

(Τα κείμενα στη γαλλική και ολλανδική γλώσσα είναι τα μόνα αυθεντικά)

(2000/448/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής(1), όπως τροποποιήθηκε τελευταία από τον κανονισμό (ΕΚ) αριθ. 1287/95(2), και ιδίως το άρθρο 5 παράγραφος 2,

Μετά από διαβουλεύσεις με την επιτροπή του Ευρωπαϊκού Γεωργικού Ταμείου Προσανατολισμού και Εγγυήσεων,

Εκτιμώντας τα ακόλουθα:

(1) Προτού αποφασίσει η Επιτροπή σχετικά με μια δημοσιονομική διόρθωση, στο πλαίσιο της απόφασης εκκαθάρισης των λογαριασμών, είναι αναγκαίο να μπορεί το κράτος μέλος, αν το επιθυμεί, να προσφεύγει στη διαδικασία συμβιβασμού που θεσπίζεται με την απόφαση 94/442/ΕΚ της Επιτροπής, της 1ης Ιουλίου 1994, σχετικά με τη θέσπιση διαδικασίας συμβιβασμού στο πλαίσιο της εκκαθάρισης των λογαριασμών του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων(3). Στην περίπτωση αυτή, είναι αναγκαίο να εξετάζει η Επιτροπή, πριν από την απόφαση της, την έκθεση που συντάσσεται από το όργανο συμβιβασμού. Οι προθεσμίες που προβλέπονται γι' αυτή τη διαδικασία δεν είχαν εκπνεύσει για όλες τις επιλέξιμες διορθώσεις κατά την ημερομηνία έκδοσης της απόφασης 2000/197/ΕΚ της Επιτροπής, που τροποποιεί την απόφαση 1999/187/ΕΚ της Επιτροπής σχετικά με την εκκαθάριση των λογαριασμών που υποβλήθηκαν από τα κράτη μέλη όσον αφορά τις δαπάνες του τμήματος εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων, για το οικονομικό έτος 1995(4), η οποία τροποποίησε τελευταία την απόφαση 1999/187/ΕΚ της Επιτροπής, της 3ης Φεβρουαρίου 1999, σχετικά με την εκκαθάριση των λογαριασμών των κρατών μελών στο πλαίσιο των δαπανών που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, για το οικονομικό έτος 1995(5). Οι αποφάσεις 2000/596/ΕΚ και 2000/197/ΕΚ δεν αφορούσαν τα αντίστοιχα ποσά των δαπανών που δηλώθηκαν από τα κράτη μέλη στο πλαίσιο του οικονομικού έτους 1995. Η διαδικασία συμβιβασμού ολοκληρώθηκε για όλες τις σχετικές δημοσιονομικές διορθώσεις. Ως εκ τούτου, πρέπει να εκκαθαρισθούν οι σχετικές δαπάνες με την παρούσα απόφαση.

(2) Τα άρθρο 8 του κανονισμού (ΕΟΚ) αριθ. 729/70 ορίζει ότι οι δημοσιονομικές συνέπειες των παρατυπιών ή των αμελειών δεν επιβαρύνουν την Κοινότητα, αν απορρέουν από παρατυπίες ή αμέλειες καταλογιστέες στις διοικήσεις ή άλλους οργανισμούς των κρατών μελών. Πρέπει να συμπεριληφθούν στο πεδίο εφαρμογής της παρούσας απόφασης ορισμένες από αυτές τις δημοσιονομικές συνέπειες οι οποίες δεν δύνανται να αναληφθούν από τον κοινοτικό προϋπολογισμό.

(3) Η παρούσα απόφαση δεν προδικάζει τα δημοσιονομικά μέτρα που θα επιβληθούν, σε μια μεταγενέστερη εκκαθάριση λογαριασμών, όσον αφορά τις εθνικές ενισχύσεις ή τις παραβάσεις, για τις οποίες οι διαδικασίες που κινήθηκαν δυνάμει των άρθρων 88 και 226 της συνθήκης εκκρεμούν ή έχουν περατωθεί μετά τις 15 Μαΐου 2000.

(4) Η παρούσα απόφαση δεν προδικάζει τα δημοσιονομικά μέτρα που θα επιβάλει η Επιτροπή, σε μια μεταγενέστερη εκκαθάριση λογαριασμών, βάσει των πορισμάτων των ερευνών που διεξάγονται κατά την ημερομηνία της παρούσας απόφασης, των παρατυπιών δυνάμει του άρθρου 8 του κανονισμού (ΕΟΚ) αριθ. 729/70 ή των αποφάσεων του Δικαστηρίου σε υποθέσεις που εκκρεμούν κατά τις 15 Μαΐου 2000 και αφορούν θέματα που αποτελούν αντικείμενο της παρούσας απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα μέρη του παραρτήματος της απόφασης 1999/187/ΕΚ που αφορούν το Βέλγιο αντικαθίστανται από το παράρτημα της παρούσας απόφασης.

Άρθρο 2

Το συμπληρωματικό ποσό των - 50763827 βελγικών φράγκων απορρέει από το σημείο 3 του παραρτήματος και επιβάλλεται με την παρούσα απόφαση, καταλογίζεται στις δαπάνες που προβλέπονται στο άρθρο 4 παράγραφος 1 του κανονισμού (ΕΚ) αριθ. 296/96 για τον Ιούλιο 2000.

Άρθρο 3

Η παρούσα απόφαση απευθύνεται στο Βασίλειο του Βελγίου.

Βρυξέλλες, 5 Ιουλίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 94 της 28.4.1970, σ. 13.

(2) ΕΕ L 125 της 8.6.1995, σ. 1.

(3) ΕΕ L 182 της 16.7.1994, σ. 45.

(4) ΕΕ L 61 της 8.3.2000, σ. 15.

(5) ΕΕ L 61 της 10.3.1999, σ. 37.

ΠΑΡΑΡΤΗΜΑ

ΒΕΛΓΙΟ

>ΘΕΣΗ ΠΙΝΑΚΑ>